**Pühade ja tähtpäevade seaduse muutmise seaduse eelnõu seletuskiri**

**I Sissejuhatus**

Käesoleva eelnõuga täiendatakse pühade ja tähtpäevade seadust sättega, mis muudab ülestõusmispühade 2. püha riigipühaks ja puhkepäevaks ning annab lisapuhkepäeva, kui rahvuspüha või riigipüha langeb nädalavahetusele. Seaduse vastuvõtmiseks on vajalik Riigikogu lihthäälteenamus.

**II Eelnõu sisu**

Eelnõuga täiendatakse pühade ja tähtpäevade seaduse paragrahve 1 ja 2 uute lõigetega, mis võimaldavad anda iganädalasele puhkepäevale sattuva rahvuspüha või riigipüha eest lisapuhkepäeva järgmisel tööpäeval.

Lisaks täiendatakse antud seaduse paragrahvi 2 punktiga 31, millega lisatakse riigipühade hulka ülestõusmiste 2. püha.

**III Eelnõu terminoloogia ja vastavus Euroopa Liidu õigusele**

Eelnõus ei esine õigusaktides varem kasutamata termineid. Eelnõus sisalduvad muudatused vastavad Eesti Vabariigi põhiseadusele ja Euroopa Liidu õigusele.

**IV Seaduse rakendamiseks vajalikud kulutused ja seaduse rakendamise eeldatavad tulud**

Käesoleva eelnõu vastuvõtmine ei too kaasa täiendavaid riigieelarvelisi kulutusi. Eelnõu rakendamine ei too riigieelarvesse ega kohalike omavalitsuste eelarvetesse tulusid.

**V Seaduse jõustumine**

Käesolev seadus on kavandatud jõustuma 01.01.2025.

Algatab Eesti Konservatiivse Rahvaerakonna fraktsioon 03.06.2024

Martin Helme  
Eesti Konservatiivse Rahvaerakonna fraktsiooni esimees